b'\n_START_ARTICLE_\nRagasnapiai krankliai\n_START_SECTION_\nPaplitimas\n_START_PARAGRAPH_\nRagasnapi\xc5\xb3 krankli\xc5\xb3 pogent\xc4\x97s dvi r\xc5\xab\xc5\xa1ys i\xc5\xa1plitusios ryt\xc5\xb3 ir pietry\xc4\x8di\xc5\xb3 Afrikos kalnuotose vietov\xc4\x97se.\n_START_SECTION_\nMatmenys ir i\xc5\xa1vaizda\n_START_PARAGRAPH_\nRagasnapiai krankliai labai dideli, stamb\xc5\xabs pauk\xc5\xa1\xc4\x8diai. Varnini\xc5\xb3 (Corvidae) \xc5\xa1eimoje u\xc5\xbe juos didesnis tik paprastasis kranklys. I\xc5\xa1 kit\xc5\xb3 varn\xc5\xb3 genties r\xc5\xab\xc5\xa1i\xc5\xb3 i\xc5\xa1siskiria ypa\xc4\x8d stambiu snapu. J\xc5\xb3 kojos gana ilgos, prisitaikiusios puikiai vaik\xc5\xa1tin\xc4\x97ti \xc5\xbeeme. K\xc5\xabno plunksnininis apdaras beveik visas juodas su rausvais, violetiniais atspalviais. Baltapakau\xc5\xa1is ragasnapis kranklys nuo jam artimos r\xc5\xab\xc5\xa1ies stambesnis (k\xc5\xabno ilgis \xc4\xafskaitant uodeg\xc4\x85 iki 64 cm, svoris iki 1,5 kg. ) ir skiriasi ant pakau\xc5\xa1io ir kaklo gale gerai pastebima, ne\xc4\xafprastai atrodan\xc4\x8dia balta ar balsva d\xc4\x97me. Baltakaklio ragasnapio kranklio kaklo u\xc5\xbepakalin\xc4\x97je dalyje pereinan\xc4\x8dioje \xc4\xaf nugar\xc4\x85 yra ry\xc5\xa1ki balta d\xc4\x97m\xc4\x97.\n_START_SECTION_\nMityba\n_START_PARAGRAPH_\nRagasnapiai krankliai yra visalesiai ir maistui nei\xc5\xa1rank\xc5\xabs, nors daugiausiai minta gyvulin\xc4\x97s kilm\xc4\x97s maistu \xe2\x80\x93 smulkesniais stuburiniais ir bestuburiais, \xc4\xafskaitant sk\xc4\x97riais, vabalais ir m\xc4\x97\xc5\xa1le esan\xc4\x8diomis j\xc5\xb3 lervomis, kirm\xc4\x97l\xc4\x97mis, \xc5\xbemoni\xc5\xb3 i\xc5\xa1metamomis maisto atliekomis, smulkiais ropliais. Neatsisako dv\xc4\x97selienos. Lesa ir augalin\xc4\xaf maist\xc4\x85 \xe2\x80\x93 gr\xc5\xabdus, rie\xc5\xa1utus.\n_START_SECTION_\nElgsena\n_START_PARAGRAPH_\nRagasnapiai krankliai yra varnini\xc5\xb3 \xc5\xa1eimoje, kurios pauk\xc5\xa1\xc4\x8diai, anot tyrin\xc4\x97toj\xc5\xb3, b\xc5\xabdingas vienas auk\xc5\xa1\xc4\x8diausi\xc5\xb3 intelekto koeficient\xc5\xb3 tarp vis\xc5\xb3 gyv\xc5\xabn\xc5\xb3, prilygstantis delfinams, drambliams, \xc5\xbemogbe\xc5\xbed\xc5\xbeion\xc4\x97ms. _NEWLINE_Monogamai. Lizdus sukasi klif\xc5\xb3 i\xc5\xa1ky\xc5\xa1ose, re\xc4\x8diau med\xc5\xbeiuose.'